<classify> MADEREVA wa mabasi ya abiria yanayofanya safari za kila siku katika mikoa mbalimbali nchini ikiwemo ya Dar es Salaam, Mwanza, Kigoma, Arusha, Tanga na Tabora, wamegoma kuiingia stendi kuu ya mabasi iliyoko Wilaya ya Igunga mkoani Tabora kwa muda usiojulikana mpaka pale miundombinu ya stendi hiyo itakapotengenezwa.Baadhi ya madereva hao, Mohamed Yusuph wa basi la Kampuni ya Kidia, linalofanya safari zake Dar es Salaam kwenda Mwanza na madereva wengine Amiri Msukuma, Abdallah Alodi, walizungumza na waandishi wa habari katika kituo hicho cha mabasi Igunga. Walidai wamegoma kuingia stendi hiyo kuu ya mabasi kwa sababu miundombinu yake ni mibaya, ikisababisha kukata spring mara kwa mara na kupasua matairi kutokana na mashimo yenye mawe yenye ncha kali.Aidha, madereva hao waliongeza kuwa shida nyingine wanayoipata kubwa ni mizigo ya abiria wanayoibeba, imekuwa ikilowana maji yaliyopo kwenye mashimo, kufuatia mvua zinazoendelea kunyesha hapa nchini huku abiria wakinusurika mara kwa mara kuvunja miguu juu ya mashimo hayo. Hata hivyo, walisema wataendelea kupakia abiria wao nje ya stendi na ushuru wa Sh 2,000 watalipa bila usumbufu, ikiwa ni kuunga mkono juhudi za Serikali ya Awamu ya Tano ya kudhibiti mapato kupotea hovyo.Mabasi yanayoingia na kutoka katika stendi hiyo kila siku ni wastani wa mabasi 145, ambayo kila basi hulipa ushuru wa Sh 2,000 huku magari madogo ya Hiace na Noah wastani 75 kwa kila siku na kila gari hulipa Sh 1,500 ushuru.Ndugu waandishi wa habari sisi madereva wa mabasi hatutaingia stendi ya mabasi Igunga hadi pale miundombinu ya stendi itakapotengenezwa kwani tatizo hili tumelalamikia mara nyingi lakini hakuna hatua iliyochukuliwa, alisema Mohamed walipotangaza mgomo huo.Sambamba na hayo, madereva hao walisema pamoja na juhudi za Rais Dk John Magufuli za kuruhusu stendi hiyo kutumika, lakini cha ajabu waliopewa dhamana ya kusimamia stendi hiyo wameshindwa kutengeneza miundombinu yake huku wakiendelea kukusanya mamilioni ya fedha.Kutokana na hali hiyo, madereva hao wamemuomba Rais Magufuli pamoja na majukumu mengi ya kitaifa na kimataifa, kuwasaidia kilio chao kwa kupita katika stendi hiyo pindi atakapokuwa akirejea kutoka nyumbani kwake Chato kwenye mapumziko ya mwishoni mwa mwaka ili ajionea hali halisi.Naye Mwenyekiti wa Stendi Kuu ya Mabasi Wilaya ya Igunga, Thomas Mwakasege alikiri madereva wa mabasi kugoma kuingia stendi kwa muda usiojulikana. Mwenyekiti wa Halmashauri ya Wilaya ya Igunga, Peter Onesmo alisema tayari kamati ya mipango na fedha ilishatembea stendi hiyo na kujionea uchakavu wa miundombinu, hivyo wamejipanga kuitengeneza.  <topic>: kitaifa 